
הכנסת החמש-עשרה							נוסח לא מתוקן
מושב שלישי


פרוטוקול מס' 175
מישיבת ועדת הכספים
יום שני, א' בחשון התשס"א (30 באוקטובר 2000), שעה 10:00

חברי הוועדה: אלי גולדשמידט-היו"ר
                        ישראל כץ
                        לימור לבנת
                        יעקב ליצמן
                        נחום לנגנטל
                        רחמים מלול
                        מאיר פרוש
                        ויצמן שירי
                        שלום שמחון

מוזמנים:         גלעד ברלין                                   משרד האוצר
                        מיקי קם                                       משרד האוצר
                        נטשה מיכאלוב                             אגף תקציבים, משרד האוצר
                        ארז ימיני                                      אגף תקציבים, משרד האוצר
                        אילן גלעד                                     אגף תקציבים, משרד האוצר
                        סטניסלב שוורצביין                     אגף תקציבים, משרד האוצר
                        שי יפתח                                        אגף תקציבים, משרד האוצר
                        

יועצת משפטית: אנה שניידר

מנהל הוועדה: איוור קירשנר

קצרנית: יפעת שפרכר

נושא: 1. תקנות מילווה המדינה (סדרות מסוג "גילון חדש") (תיקון מס' 2), התש"ס-2000.
           2. שנויים בתקציב לשנת 2000.


















1. תקנות מילווה המדינה (סדרות מסוג "גילון חדש")
(תיקון מס' 2), התש"ס-2000.


היו"ר אלי גולדשמידט:

	תקנות מילווה המדינה (סדרות מסוג "גילון חדש") (תיקון מס' 2). בקשה.

גלעד ברלין:

	איגרת חוב מסוג גילון זו אחת מאיגרות החוב שהאוצר מנפיק על-מנת לממן את הגרעון. האיגרת הזאת משלמת ריבית אחת לרבעון. יש תקופה שנקראת תקופה ללא קופון. לפי תקנות הגילון הקיימות, מי שרוכש איגרת מבנק ישראל בתקופה הזאת יכול להחשב כזכאי לריבית, למרות שלא כך. מכיוון שאיגרת חוב היא מכשיר סחיר, אז ככל שעוברים הימים הריבית שנצברת בה עולה וערך האיגרת עולה. לגבי עשרת ימי המסחר האלה, אנחנו מבקשים שלא תשולם ריבית למי שרכש איגרת חוב לאחר ה-19 לחודש. היום, כדי להמנע ממצב שמישהו ירכוש איגרת חוב ויגיד שהוא זכאי לריבית, אנחנו פשוט לא מנפיקים בתקופה הזאת איגרות חוב. 

היו"ר אלי גולדשמידט:

	זאת אומרת, מצד אחד אנחנו מדברים על כך שמי שרכש איגרת בסידרה לאחר ה-19 לחודש לא יהיה זכאי לתשלום ריבית, ומצד שני מחיר הקנייה של האיגרת יהיה קצת יותר זול כתוצאה מכך שלא משולמת ריבית. זה מה שאתם אומרים. אנחנו מאשרים את זה.




























2. עיכובים והעברות תקציביות.

היו"ר אלי גולדשמידט:

	חבר הכנסת ויצמן שירי הסיר את הרוויזיה על 32039. 04039 – שינויים פנימיים בתקציב משרד רה"מ, מעוכב על ידי חבר הכנסת אמנון כהן. מי בעד, ירים את ידו?

ה צ ב ע ה
בעד – רוב

אושר

איוור קירשנר:

	חבר הכנסת יעקב ליצמן עיכב את 13020 ואת 05037 בטענה שאין רפורמה.

יעקב ליצמן:

	אני גם עכשיו נגד.

היו"ר אלי גולדשמידט:

	יש בזה משהו. אנחנו לא מצביעים על זה עכשיו. 

בקשה  מספר 36015

אילן גלעד:

	מדובר על עודפים מחוייבים בתקציב השוטף של משרד התמ"ס. מדובר כעיקרון בתגמולים, אבל בחוק יש דברים שקשורים לביקורת של מרכז השקעות. לדוגמה: בדיקות של רואה חשבון במפעלים שקיבלו אישורים, מענקים.

יעקב ליצמן:

	רק בתעשייה?

אילן גלעד:

	רק בתעשייה.

היו"ר אלי גולשמידט:

אתה מדבר על אישור מענקים להשקעות הון בתעשייה ועל אישורים להנחות במס.

אילן גלעד:

	במקרים של ההנחות במס אנחנו לא לוקחים רואי חשבון, אנחנו לוקחים שמאים. יש עוד בקשה של מינהל סחר פנים של משרד התמ"ס שמוציא רואה חשבון לעשות בדיקה על מונופולים, וזאת כדי לפקח על המחירים.

היו"ר אלי גולדשמידט:

	זה נעשה בתיאום עם הממונה על ההגבלים העיסקיים?

אילן גלעד:

	כן. 

היו"ר אלי גולדשמידט:

	מה עוד?

אילן גלעד:

	שירותים מרכזיים: האמרכלות של המשרד – עפרונות, מחשבים. פעולות הממונה על התקינה: בדיקות של גני ילדים, בדיקת מוצרים שמגיעים מחו"ל ועוד.

היו"ר אלי גולדשמידט:

	אלה דברים שהיו מתוקצבים ולא הספיקו להגיע לכלל יישום?

אילן גלעד:

	בדיוק ככה.

יעקב ליצמן:

	למה זה הגיע רק עכשיו?

היו"ר אלי גולדשמידט:

	כי הם לא הספיקו לעשות את זה בשנת 1999.

יעקב ליצמן:

	כל השנה לא היתה שום בדיקה?

אילן גלעד:

	בהחלט, אבל יש גם תקציב מראש.

היו"ר אלי גולדשמידט:

	זה תוקצב מראש אבל לא הספיק להגיע למימוש. מי בעד 36015?

ה צ ב ע ה
בעד – רוב

אושר

	רבותי, אנחנו בהודעה מעוכבת – 38033.

אילן גלעד:

	שוב פעם מדובר בעודפים מחוייבים, כלומר עודפים שהתחייבו עליהם בשנת 1999. מדובר פה בעיקר בעודפים של מרכז השקעות. אני חושב שהעיקר פה זה השקעות של "אינטל" ושל מפעלי ים המלח שבוצעו ב-2000 על חשבון חלק שהיה אמור להתבצע בשנת 1999.

יעקב ליצמן:

	בזמנו דיברנו על כך ש"אינטל" ירחיב את הפעולות לאיזורי פיתוח, אבל מאז לא קיבלנו שום אישור ש"אינטל" עושה את זה. הוא עושה את זה רק למקומות שהם לא איזורי פיתוח. 

אילן גלעד:

	עיקר הכסף – 220 מיליון שקל – זה למרכז השקעות. 

יעקב ליצמן:

	כמה נתנו "לאינטל"?

אילן גלעד:

	אי אפשר להעריך כמה זה מתוך כל הסכום, אבל בסך הכל "אינטל" קיבלה ממדינת ישראל מענק של 600 מיליון דולר. 

ויצמן שירי:

	לפני כשבוע היתה כאן חביבה כהן. כאשר שאלתי אותה לגבי העניין של כי"ל, היא טענה שהכספים של כי"ל, מפעלי ים המלח אושרו על ידי מרכז השקעות, ומי שמעכב את העברה -  כתוצאה מכך גם 250 מקומות עבודה בנגב -  זה בייגה. כאשר שאלתי את בייגה הוא לא הכחיש את הדבר הזה. אני מבקש לראות לאן הכספים האלה הולכים.

אילן גלעד:

	הם לא הולכים לשום דבר.

ויצמן שירי:

	אני לא מוכן לאשר  את זה אם אתה לא יודע לאן הכספים הולכים באופן ספציפי.

אילן גלעד:

	אישור של כל המפעלים האלה, כרגע, יגרום לגרעון בתקציב מרכז השקעות. 

ויצמן שירי:

	מה שאתה אומר הוא שאין כסף. אישרו לפני 9 חודשים במרכז ההשקעות את תוכנית ההשקעות של כי"ל. היום אתה אומר שאין תקציב. 

אילן גלעד:

	התוכנית הזאת אושרה לפני פחות מ-9 חודשים,  כאשר לא מדובר בכל כי"ל.

ויצמן שירי:
	
	אני מדבר על כי"ל כקבוצה של מפעלי ים המלח, הברום וכו'. אני יודע מהברום, שבגלל 20 מיליון שקלים שאתם לא מאשרים מדובר על הפסד של 160 מקומות עבודה. הם הולכים על ה-20 מיליון שלכם להשקיע עוד 80 מיליון דולר. את ה-20% שכתוב בחוק עידוד השקעות הון אתם לא מאשרים. אם ה20% ניתן למי שקרוב יותר לצלחת זה דבר לא מקובל. 


היו"ר אלי גולדשמידט:

	ה-300 מיליון האלה כבר צבועים, נכון?

אילן גלעד:

	כן.

היו"ר אלי גולדשמידט:

	אני רוצה שתביא לנו את הרשימה של המפעלים. בישיבה הקודמת עם חביבה כהן היא נתנה לנו סקירה על החלוקה באחוזים בין מרכז הארץ, צפון הארץ, יהודה ושומרון והנגב. על רקע זה גם המשך השנה הוא מאוד רלוונטי. אם אתה מוסיף עוד 300 מיליון שקל, אתה למעשה מוסיף לתוכנית ההשקעות של שנת 2000 300 מיליון שקל, נכון?

אילן גלעד:

	לא מדוייק.

ויצמן שירי:

	250 מקומות עבודה זה לא בא ברגל בנגב, וכפי שאתה יודע כי"ל לא משלמים שכר מינימום. אם לא יביאו לנו את הנתונים לא תהיה פה שום העברה. 

אילן גלעד:

	הדבר היחידי שאושר במרכז ההשקעות היה הנושא של ברום. התוכנית שהוגשה היתה על סך 98 או 99 מיליון דולר, כאשר אישרו להם 78 מיליון דולר. 

ויצמן שירי:

	אתם בינתיים לא אישרתם אפילו שקל אחד. על פי החוק מגיע להם 20% - כן או לא? תן להם 20% מ-78 מיליון. 

אילן גלעד:

	גם ה-78 האלה שנויים במחלוקת.

ויצמן שירי:

	הכל שנוי במחלוקת?

יעקב ליצמן:

	אני על הקטע של "אינטל" לא מוכן להצביע.

ויצמן שירי:

	אתה בכל מקרה תביא את הרשימה הספציפית לאן הולכים ה-220 מיליון שקלים. 

היו"ר אלי גולדשמידט:

	אנחנו בינתיים לא מאשרים את זה. תביא את החומר בשבוע הבא.

יעקב ליצמן:

	אלי, אני רוצה ש"אינטל" יבואו לכאן.

בקשה מספר 319

ארז ימיני:

	מדובר בכספים שמועברים לתכנון שנעשה על ידי רשויות ניקוז. מי שמרכז את זה זה הוועדה לאיכות ושימור קרקע תל-אביב. זה נכלל בתיעול העירוני, לא בניקוז.

מאיר פרוש:

	זה קשור לאיכות הסביבה?

ארז ימיני:

	לא. מדובר על רשויות ניקוז, שהן באחריות נציבות המים.

היו"ר אלי גולדשמידט:

	מי בעד 319?

ה צ ב ע ה
בעד- רוב

אושר

בקשה מספר 320

ארז ימיני:

	מדובר בהעברה של הרשאה בסך 14 מיליון שקל ממשרד השיכון עבור מתקן אילון לטיהור שפכים בגין החלק של העיר מודיעין.

מאיר פרוש:

	פרוייקט הביוב הזה מתקשר למודיעין עלית? זה פותר את הבעיות שם?

ארז ימיני:

	אני מניח שכן, אבל אני יכול לברר.

יעקב ליצמן:

	מאיפה אתה לוקח את ה-14 מיליון שקל?

ארז ימיני:

	זה מתקציב הפיתוח של משרד השיכון. במשרד השיכון מצאו את ההרשאה הזאת בתוך התקציב שלהם. זה מה שהם צריכים להעביר בגין החלק של העיר מודיעין במכון הטיהור. בלי העברה הזאת, איכלוס מודיעין יתעכב.


מאיר פרוש:

	האם אתה יכול לומר לי אם הדבר הזה פותר את בעיות הביוב במודיעין עלית?

ארז ימיני:

	אני יכול לברר ולהחזיר לך תשובה.

היו"ר אלי גולדשמידט:

	איך אנחנו עומדים בתקציב 2001 בנוגע לכל הנושא של הביוב?

ארז ימיני:

	ככל שמסדירים יותר מקומות, כך התקציבים הנדרשים צריכים לפחות. בשנה הבאה יש תוספת לקו העימות. 

היו"ר אלי גולדשמידט:

	אבל התוספת לקו העימות היא על חשבון מקומות אחרים, לא?

ארז ימיני:

	זה ממקור חיצוני. זה לא פגע בפעילות השוטפת.

היו"ר אלי גולדשמידט:
	
	מה לגבי תוכנית החומש במגזר הערבי ובמגזר הדרוזי?

ויצמן שירי:

	קראתי היום שהאוצר מאשר  את זה שהאמריקנים צריכים לאשר מענק חד פעמי של 800 מיליון דולר כתוצאה מהנסיגה מלבנון. מה ההשלכה של הדבר הזה? למעשה, ההוצאה האזרחית היא יותר מההוצאה הצבאית. האם מדברים על כך שחלק מהסכומים האלה ילכו לדאגה לתושבים ולהטבה איתם? 

היו"ר אלי גולדשמידט:

	זה סיוע בטחוני.

ויצמן שירי:

	זה סיוע כללי.

ארז ימיני:

	החלטת הממשלה ממאי 2000 מדברת על חיזוק קו העימות בסכום של 250 מיליון שקל. 

ויצמן שירי:

	היה מדובר על 1.6 מיליארד שקלים ל-3 השנים הקרובות.



ארז ימיני:

	מתוך זה 250 מיליון שקל הוספו לשיקום מערכות טיהור שפכים בישובי קו העימות.

ויצמן שירי:

	המכרזים יצאו לדרך?

ארז ימיני:

	הרשויות המקומיות בקו העימות היו צריכות להסדיר שני דברים בטרם הן קיבלו את המענקים. התהליך יצא לדרך.

היו"ר אלי גולדשמידט:

	במסגרת תוכנית החומש של המגזר הערבי והמגזר הדרוזי, הנושא של הביוב הוא חלק מאוד גדול. האם זה בתוך תקציב התשתיות הכולל, או שזאת תוספת מעבר לתקציב התשתיות? 

ארז ימיני:

	על המקורות התקציביים אתם אמורים להחליט. 

היו"ר אלי גולדשמידט:

	אבל אתם מגישים תקציב.

ארז ימיני:

	בהצעת התקציב לשנת 2001 הקצאנו 16 מיליון שקל למגזר הדרוזי והצ'רקסי.

היו"ר אלי גולדשמידט:

	מה לגבי המגזר הערבי?

ארז ימיני:

	למגזר הערבי יש תוכנית נפרדת, אבל אני עדיין לא יודע פרטים. לגבי הבדואים בנגב יש בעיה שהרשויות המקומיות פחות מעוניינות בזה. יש שם בעיה ניהולית.

ויצמן שירי:

	איזו בעיה ניהולית יש ברהט?

היו"ר אלי גולדשמידט:

	ברהט יש ביוב מסודר?

ארז ימיני:
	
	ברהט המצב טוב יחסית.

ויצמן שירי:

	יש ביוב, אבל עוד לא מסודר.

ארז ימיני:

	הבעיה הגדולה שיש לנו היא העיר לאקיה.

ויצמן שירי:

	גם בתל-שבע יש בעיה.

ארז ימיני:

	בתל-שבע הבעיה פחות קשה. 

ויצמן שירי:

	למה אתם לא מחברים את בריכות החימצון של עומר, שהם בין עומר לתל-שבע, לתל-שבע? המתקן בעומר יכול להכיל פי שניים וחצי מהקיבולת שהוא מכיל.

היו"ר אלי גולדשמידט:

	זה משרת רק את עומר?

ויצמן שירי:

כן. פיני בדש הוציא מכם בזמנו את כל ההשקעה רק לעומר. עומר הוא אחד המקומות שהעבירו בו תשתית להשקייה במים ממוחזרים. אולי דרך הדבר הזה אפשר יהיה לתת מים ממוחזרים לתל-שבע, כי המרחק בין המכון הזה לתל-שבע הוא פחות מקילומטר. המכון הזה יותר קרוב לתל-שבע מאשר לעומר.

היו"ר אלי גולדשמידט:

	מי בעד?

ה צ ב ע ה
בעד – רוב

אושר

סטניסלב שוורצביין:

	הפנייה הזאת מעבירה 400 מיליון שקל מתוכנית מלוות שונות לתוכנית תשלומי ריבית, ומגדילה את ההוצאה המותנית בסעיף הזה ב18 מיליון שקל לביצוע עסקאות החלף. עסקאות החלף זה עסקאות להקטנת תשלומי הריבית. העיסקה הספציפית הזאת נעשתה בהיקף של 250 מיליון דולר. 

היו"ר אלי גולדשמידט:

	אתה מדבר על גיוס הון בחו"ל.




סטניסלב שוורצביין:

	נכון. רוב תשלומי החוב בחו"ל הם על ריבית גבוהה. מה שעשינו עכשיו זה החלפנו את החוב הקיים בחוב הישן שהיה לנו, כלומר השגנו חוב בריבית משתנה שהיא יותר נמוכה. יצרנו סך הכל חיסכון בריבית. 

היו"ר אלי גולדשמידט:

	תסביר איך אתה עושה את זה. יש לך הלוואה בריבית גבוהה שאתה מחוייב לשלם עליה את הריבית. למה הגוף הבנקאי ירצה להמיר לך את ההלוואה בהלוואה אחרת אם הריבית יותר נמוכה? מה הסיבה?

סטניסלב שוורצביין:

	הגוף הבנקאי לוקח סיכון איתנו. 

היו"ר אלי גולדשמידט:

	אוקיי, זה מאושר.

סטניסלב שוורצביין:

	פנייה זו נועדה לאפשר תשלומי גימלה סדירים לעובדי מדינה באמצעות העברה של 122 מיליון מתוכנית רזרבה להתייקרויות לתוכנית גמלאות עובדי המדינה.

היו"ר אלי גולדשמידט:

	זה הכל בגלל התייקרויות?

סטניסלב שוורצביין:

	נכון.

היו"ר אלי גולדשמידט:

	איזה התייקרויות היו?

סטניסלב שוורצביין:

	השכר הממשלתי.

היו"ר אלי גולדשמידט:

	בכמה הוא התייקר?

סטניסלב שוורצביין:

	השכר הממשלתי מתייקר לפי התחזיות שלנו. הביצוע ב-1999 היה 3%. 

היו"ר אלי גולדשמידט:

	אוקיי, זה אושר.

בקשה מספר 41015
ארז ימיני:

	מדובר בעודפי תקציב של כמיליון 600, שמתחלקים בצורה הבאה: פעילות ופיקוח נגד זיהום בכנרת..

היו"ר אלי גולדשמידט:

	כמה?

ארז ימיני:

	מדובר על 293. 

היו"ר אלי גולדשמידט:

	למה לא השלימו את זה בשנה שעברה?

ארז ימיני:

	כשמתייעלים אז מעבירים פחות.

היו"ר אלי גולדשמידט:

	מי בעד?

ה צ ב ע ה
בעד – רוב

אושר

שי יפתח:

	מדובר בהעברת עודפי הרשאה להתחייב משנת התקציב 1999 לשנת התקציב 2000 במספר תחומים: תכנון ופיקוח, תקן מוסדות ציבור עבור בנייה חדשה, תקן ברודט, פינוי ובינוי, פיתוח ביישובי מיעוטים, בנייה כפרית ועוד.

היו"ר אלי גולדשמידט:

	ספר לנו קצת על פינוי ובינוי בכל הקשור לשכונות שהוצפו בתל-אביב. לאיזה פינוי ובינוי ה-15 מיליון מיועדים?

מאיר פרוש:

	האוצר נתן את ה-15 מיליון האלה בסוף 1998 לתקציב 1999, כדי שמי שיבוא עם הצעה של פינוי ובינוי משרד השיכון יעזור לו בתכנון. בגלל שבמהלך שנת 1999 לא הספיקו לעשות עם זה שום דבר, מעבירים את זה עכשיו ל-2000. 

שי יפתח:

	הוועדה שממיינת מתחממים לפינוי ובינוי התחילה לעבוד רק בשנת 2000.

היו"ר אלי גולדשמידט:

	איזו ועדה זו?

שי יפתח:

	ישנה ועדה שמורכבת ממספר משרדים ממשלתיים שעוסקים בזה. התהליך של פינוי ובינוי הוא תהליך ארוך מאוד. אחרי שאנחנו בוחרים מתחם מסויים,  צריך לבוא יזם  כדי לשכנע את הדיירים שגרים בו לעזוב כדי להתחיל בבנייה.  עיקר הבעיה היום היא לשכנע את הדיירים לעזוב. 

ויצמן שירי:

	הבעיה היא באוצר. אם אתה לוקח, למשל, את תל-אביב, שבה יש את הקרקע הכי יקרה, אז בשביל להוציא 120 משפחות מסכנות צריך להגיע להבנה עם כולן. לפני כשנתיים יצא מכרז, אבל הקבלן לא הצליח להגיע להבנה עם כל הדיירים. 

היו"ר אלי גולדשמידט:

	מה הוא מציע למדינה במסגרת המכרז?

ויצמן שירי:

	הוא הולך על מה הוא מוכן לתת עם כל הצרות. לפני שנתנו את זה ליזמים פרטיים, משרד השיכון עמד מול הדיירים כדי לנסות לעשות את זה. היזמים הפרטיים הם לא פרייארים. יש את הקטע של המע"מ שאותו היזם צריך לספוג. כשאתה מסתכל על ההוצאות מסביב אז לא כדאי ליזמים להתעסק עם זה.  

שי יפתח:

	לגבי הכדאיות הכלכלית, הגישו לוועדה עשרות מתחמים שרובם כדאיים כלכלית.

ויצמן שירי:

	אתה יודע מתי אתה תדע אם זה כלכלי? רק כשזה עבר את הוועדה המחוזית. בשביל לאשר טאבה אתה צריך לעבור את הוועדה המחוזית. 

שי יפתח:

	הם לקחו בחשבון את הטאבה המקובלת באותם איזורים של המתחם. הבעיה העיקרית היא לבוא ולפנות את הדיירים. בארצות הברית, למשל, יש ועדה ששומעת את עמדת הדיירים, את עמדת היזמים, את עמדת העירייה, ואחרי זה אם היא מחליטה לפנות, היא מפנה את הדיירים. בישראל הנסיבות החוקיות נותנות לאיש את זכות הקניין על דירתו. 

היו"ר אלי גולדשמידט:

	זה תהליך ארוך. אתה אומר שה-15 מיליון שקל האלה זה לנושא של פינוי ובינוי?

שי יפתח:

	כן .



היו"ר אלי גולדשמידט:

	למה מודיעין ואלעד מקבלים פה טיפול מיוחד?

שי יפתח:

	מדובר על בנייה של תשתיות לבנייה חדשה, כשלמעשה משרד השיכון רק חותם את החוזים והמימון בא מהחזרי ביטוח של העירייה.

היו"ר אלי גולשדמידט:

	מה זה תקן מוסדות ציבור?

שי יפתח:

	כל שכונה חדשה זכאית לתקן מוסדות ציבור.

היו"ר אלי גולשמידט:

	ה-9 וחצי מיליון משקפים את מוסדות הציבור שממומנים ל-1999?

שי יפתח:

	נכון, אבל לא הספיקו להוציא את זה לפועל. מדובר על אולמות ספורט, מעונות יום, מתנס"ים. ישבה ועדה בראשותו של ברודט.

היו"ר אלי גולדשמידט:

	מי בעד?

ה צ ב ע ה
בעד – רוב

נטשה מיכאלוב:

	מגדילים פה את ההרשאה להתחייב בתוכנית קמ"ע. כשאין מספיק הרשאה להתחייב אז אוניברסיטאות שולחות מכתבי פיטורים למדענים. 

שלום שמחון:

	אז למה רק 5 מיליון שקל?

נטשה מיכאלוב:

	אנחנו מגדילים בשלב זה ב-5 מיליון שקל. 

היו"ר אלי גולדשמידט:

	כמה זה הבסיס?

נטשה מיכאלוב:

	כרגע זה מה שפותר את הבעיה המיידית. אנחנו בשנה הבאה נגדיל בצורה משמעותית את ההרשאה להתחייב כדי שאחת ולתמיד נפתור את הבעיה הזאת של מכתבי הפיטורים. היתה שם בעיה טכנית של תקצוב כיצד אוניברסיטאות ראו את זה וכיצד אנחנו ראינו את זה, אבל בסופו של דבר נחתם איזה שהוא סיכום עם משרד הקליטה והתחייבנו לפתור את הבעיה הזאת באמצעות הרשאה להתחייב. לנו בין כה וכה לא היתה כוונה לגרום לפיטורים של המדענים האלה.

ויצמן שירי:

	אם המדענים לא יודעים שיש להם עבודה שנה מראש, איזה סיבה יש להם להשאר?

נטשה מיכאלוב:
	
	האנשים האלה יודעים שיש להם את העבודה שנה מראש. האנשים האלה אמורים להיות מועסקים עד לפרישתם. לאוניברסיטאות יש שיטות העסקה משלהן. הן חותמות כל פעם על הרשאה להתחייב ל-3 שנים, אבל זה לא מספיק. 

היו"ר אלי גולדשמידט:

	מי בעד?

ה צ ב ע ה
בעד- רוב

נטשה מיכאלוב:

	זאת פנייה שמנצלת את הרזרבות הפנימיות של הסעיף על מנת לממן דמי קיום , הבטחת הכנסה וסל קליטה לעולים החדשים מחבר המדינות. נוצר מחסור בתקציב שנת 2000 עכב גידול לא צפוי בעליה בשנת 1999. בשנת 1999 במקום 60 אלף עולים עלו 80 אלף עולים. השנה אין לנו גידול במספר העולים. 

היו"ר אלי גולדשמידט:

	מי בעד?

ה צ ב ע ה
בעד – רוב

אושר

